Jørn Dohrmann (DF), 2012-10-11:
Tak for det.
Dansk Folkeparti er også lidt skeptisk ved bare at give los på det her område, men vi vil sige, at intentionerne støtter vi fuldt og fast.
De er gode.
Men at tro, at træ er noget, man bare lige ved hvor kommer fra, er lidt optimistisk.
Der er jo flere af Miljøudvalgets medlemmer, der har været med forskellige steder, bl.a. i Brasilien og sådan nogle steder, hvor man kunne se, at træet ikke bare gik til den lokale møbelproducent, men blev sendt til Afrika, videre til Kina og måske videre til Europa bagefter eller direkte tilbage til Brasilien igen.
Så man kan sige, at det er et komplekst regelsæt, man nu også her vil kontrollere.
Det er godt, vi får noget kontrol omkring intentionen om at vide, at det træ, man handler med, er bæredygtigt.
Men jeg må også sige, at det, der står i forslaget her, jo er, at det er miljøministeren, der kan fastsætte regler om, at virksomheder skal yde tilsynsmyndighederne bistand ved forsendelser af prøver og afholdelse af udgifter herved.
Så det er altså virksomhederne, der skal betale det.
Det er ikke kun de dårlige drenge, der kommer til at betale her, det er altså en myndighed, man giver til miljøministeren, som så kan lave nogle helt andre regler på det område her.
Så det er meget relevant, når vi taler om gebyrernes størrelse, hvem det er, der kommer til at betale i sidste ende for det her, og om det bliver ensartet i Europa.
Det tror vi ikke på det gør.
Det, man også kan diskutere, er, hvorvidt det, der er opstået her, skal være en ny trend – en trend, hvor man kan gå ind på private virksomheders område uden retskendelse.
Det er altså bare en eller en virksomhed, som nu bliver godkendt af miljøministeren, og så kan den tilfældige virksomhed, som nu bliver udpeget her, gå ind og lave en kontrol på privates ejendom
Det mener vi heller ikke er særlig acceptabelt. Så der er mange ting, som vi skal have belyst, inden vi vil give vores endelige tilsagn på det her område, for det er en glidebane, som vi ser det.
Der burde også, som Dansk Folkeparti ser det, tages lidt hensyn til, at det måske ikke er alle, der har muligheden for den digitale kommunikation.
Der kan godt være nogle, der vil have en dispensation.
Nu kan jeg høre, at nogle partier og også Enhedslisten er blevet meget EU-venlige – alt, hvad der kommer fra EU, skal man bare sige ja til.
Jeg synes og Dansk Folkeparti synes jo, at man skal bruge det kritiske øje og spørge, hvordan vi undgår, at nogle af de her dårlige ting foregår i andre lande i stedet for.
Derfor mener vi helt klart, at vi skal have det her på rette spor.
Det skal være noget, som alle landene i EU gør for at bekæmpe handel med ulovligt fældet træ effektivt og ligetil.
Så det med at give en masse bemyndigelser kun til ministeren, uden at det er konkrete tiltag, mener vi er en uskik, og det er ikke den vej, vi skal gå. Så vi vil gerne have mange ting præciseret, inden vi tager endelig stilling til det her forslag, som vi mener kun er halvt gennemarbejdet.
Vi vil gerne være med til at bekæmpe handel med ulovligt fældet træ, men det er nok ikke så nemt, som det bare står skrevet her på papirerne.
Og så kan man jo også høre, at den socialdemokratiske ordfører sådan set er ligeglad med, at det giver ulige konkurrence i Danmark, og det hilser vi ikke velkommen.